b"\n_START_ARTICLE_\nMario Galuni\xc4\x8d\n_START_SECTION_\n\xc5\xbdivljenjepis in poklicna pot\n_START_PARAGRAPH_\nMario Galuni\xc4\x8d je rojen v Mariboru, prva leta svojega \xc5\xbeivljenja je pre\xc5\xbeivel v Ho\xc4\x8dah. Z za\xc4\x8detkom osnovnega \xc5\xa1olanja se je dru\xc5\xbeijna preselila v Maribor, kjer je obiskoval O\xc5\xa0 Ivana Cankarja od 1976-1984. Od l. 1984 je bil dijak Srednje dru\xc5\xbeboslovne \xc5\xa1ole (danes je to Prva gimnazija Maribor), od septembra 1988 do 1989 pa je slu\xc5\xbeil voja\xc5\xa1ki rok v JLA v Sarajevu in na Kosovu. Leta 1989 je za\xc4\x8del \xc5\xa1tudij na Filozofski fakulteti v Ljubljani, in sicer na enopredmetni smeri slovenski jezik in knji\xc5\xbeevnost. Diplomiral je leta 1995, in sicer z dvema diplomskima nalogama: \xc5\xbdanrski prenos in pravljice Svetlane Makarovi\xc4\x8d (dipl. naloga iz knji\xc5\xbeevnosti) in Struktura povedi govorjenega knji\xc5\xbenega jezika (dipl. naloga iz jezika).   _NEWLINE_\xc5\xa0e pred kon\xc4\x8danim \xc5\xa1tudijem in po diplomi je leto in pol delal kot u\xc4\x8ditelj sloven\xc5\xa1\xc4\x8dine na Osnovni \xc5\xa1oli Spodnja \xc5\xa0i\xc5\xa1ka v Ljubljani, \xc5\xbee od leta 1992 pa je honorarno sodeloval s TV Slovenija, sprva kot novinar pri novi oddaji Informativnega programa RPL in kmalu tudi kot sodelavec Razvedrilnega programa TV Slovenija, kamor ga je povabil takratni odgovorni urednik Mito Trefalt.  _NEWLINE_Danes je v slovenskem medijskem prostoru poznan predvsem kot voditelj in urednik razvedrilnih oddaj TV Slovenija: Nedeljskih 60, Zoom, Mario, Spet doma, Moja Slovenija in mnogih festivalov, prireditev, silvestrskih oddaj ipd. Skupaj je vodil ve\xc4\x8d kot 640 'primetime' oddaj, veliko ve\xc4\x8dino v \xc5\xbeivo, kar je rekord med slovenskimi TV voditelji.  _NEWLINE_Tri leta je bil tudi moderator enourne ve\xc4\x8derne oddaje v \xc5\xbeivo na Radiu glas Ljubljane (ob koncu 90-ih let).  _NEWLINE_Od leta 2007 je na TV Slovenija redno zaposlen kot urednik oddaj in voditelj.   _NEWLINE_1. junija 2014 je v. d. generalnega direktorja Marko Filli\xc2\xa0na predlog direktorja Televizije Slovenija Janeza Lombergarja za novega odgovornega urednika Razvedrilnega programa TV Slovenija imenoval Maria Galuni\xc4\x8da za mandatno obdobje \xc5\xa1tirih let. Pod njegovim urednikovanjem so med drugim nastale naslednje oddaje: Vse je mogo\xc4\x8de (voditelj Bojan Emer\xc5\xa1i\xc4\x8d), Kdo bi vedel (voditelj Sa\xc5\xa1a Jerkovi\xc4\x87), Vem! (voditelja An\xc5\xbee Zevnik in Aljo\xc5\xa1a Ternov\xc5\xa1ek), Vikend paket (voditelja Bernarda \xc5\xbdarn in Jo\xc5\xbee Robe\xc5\xbenik), Taksi (kviz z Jo\xc5\xbeetom), Bu\xc4\x8dke (avtor Bojan Krajnc), Dnevi slovenske zabavne glasbe ... Spomladi 2018 ga je na mestu urednika RP nasledil Vanja Vardjan."